REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/237-16

20. oktobar 2016. godine

B e o g r a d

ZAPISNIK

ČETVRTE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 20. OKTOBRA 2016. GODINE

Sednica je počela u 14.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jasmina Karanac, Nenad Konstantinović, Stefana Miladinović, Zoran Milekić, Jovo Ostojić, Snežana Petrović, Ognjen Pantović, Dalibor Radičević i Ivana Stojiljković.

Sednici su prisustvovali zamenici članova Odbora: Ivana Nikolić (zamenik Jovice Jevtića), Velimir Stanojević (zamenik Dragana Jovanovića), Vladimir Petković (zamenik Vladimira Orlića) i Miloš Bošković (zamenik Sonje Pavlović).

Sednici nisu prisustvovali članovi Odbora Milutin Mrkonjić i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Veljko Kovačević, v. d. pomoćnika ministra za vodni saobraćaj i Zoran Ilić, v. d. pomoćnika ministra za vazdušni saobraćaj.

Odbor je, većinom glasova (12 za, jedan uzdržan), u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga zakona o izmenama i dopunama Zakona o plovidbi i lukama na unutrašnjim vodama, koji je podnela Vlada (broj 342-2467/16 od 13. oktobra 2016. godine);
2. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Koreje, koji je podnela Vlada (broj 011-2269/16 od 30. septembra 2016. godine);
3. R a z n o .

Pre prelaska na razmatranje utvrđenog dnevnog reda većinom glasova (10 za, dva uzdržana, jedan član Odbora nije glasao) usvojen je Zapisnik Treće sednice Odbora održane 26. septembra 2016. godine.

Prva tačka dnevnog reda **- Razmatranje Predloga zakona o izmenama i dopunama Zakona o plovidbi i lukama na unutrašnjim vodama, koji je podnela Vlada**

U uvodnom izlaganju Veljko Kovačević v. d. pomoćnika ministra za vodni saobraćaj, je istakao da ovaj zakon ima četiri osnovna cilja. Prvi cilj se odnosi na drugačije uređivanje oblasti tehničkog održavanja vodnih puteva. U dosadašnjoj praksi taj posao je po sili zakona obavljala Direkcija za vodne puteve, organ u sastavu Ministarstva građevinarstva, saobraćaja i infrastrukture, što znači da nije postojala pravna mogućnost da se preko sistema javnih nabavki upošljavaju druge kompanije, a sama Direkcija nije imala dovoljno sredstava za efikasno obavljanje ovih poslova. Predlogom zakona se po ugledu na Nemačku, Austriju i sve zemlje Rajnskog sliva definiše nadležni državni organ, koji utvrđuje standarde za tehničko održavanje, sprovodi javne nabavke, a samo izvođenje radova prepušta privredi iz vrlo jednostavnog razloga - efikasnijeg trošenja budžetskih sredstava. Status 18 zaposlenih biće rešen u narednom periodu, a novac koji se sada koristi za isplate zaposlenih koristiće se za obavljanje tehničkog održavanja. Na tržištu postoji značajan broj specijalizovanih firmi, koje se bave ovim poslom, pa će se na taj način omogućiti i njihovo upošljavanje. Drugi cilj se odnosi na uređenje materije u vezi čarterovanja jahti. Trenutno na našem tržištu postoji veći broj firmi koje se bave iznajmljivanjem jahti. Međutim, sve te jahte se nalaze pod zastavom Sjedinjenih Američkih Država gde je poreska stopa nula, tako da u Srbiji ne plaćaju nikakav porez, a obavljaju privrednu delatnost. Predloženim izmenama navedena privredna društva biće dužna da registruju jahte u Srbiji i stave ih pod srpsku zastavu, a poreski prihodi biće povećani. Treći cilj koji se ovim predlogom zakona postiže je rešavanje pravnog pitanja sigurnosne zaštite, a pod sigurnosnom zaštitom podrazumeva se sprečavanje piratstva, krijumčarenja, krađa i svega ostalog što se dešava na čitavom toku Dunava. Ove odredbe su usklađene sa Zakonom o privatnom obezbeđenju. Poslednji četvrti cilj odnosi se na zaokruživanje normativnog dela. U sistem se uvodi još nekoliko kompanija, to su privredna društva koja su sopstvenim sredstvima učestvovala u izgradnji lučke infrastrukture do 2003. godine, što je bilo u skladu sa tadašnjim propisima. Drugim rečima sada se rešava pitanje privatnih lučkih operatera, koji se uvode u javno pravni sistem upravljanja lukama, a koji nisu prošli proces privatizacije i svojinske transformacije od 2010. godine do danas. Na kraju izlaganja predstavnik Ministarstva je istakao da su do sada proglašena lučka područja većine luka, svi veliki lučki operateri su dobili odobrenja, tako da je sistem daleko uređeniji. Ovim predlogom zakona vrše se podešavanja, odnosno uređuje se oblast i izjednačava pravni status u skladu sa postojećim pravnim sistemom.

U diskusiji su učestvovali narodni poslanici: Nenad Konstantinović, Jovo Ostojić i Snežana Petrović.

U diskusiji, koja je usledila narodni poslanici su postavljali pitanja u vezi preduzeća, koja će moći da učestvuju na tenderu sa domaćom ili stranom licencom, kao i u vezi čarterovanja jahti. Takođe, zatraženo je da predstavnik Ministarstva detaljnije objasni da li će ovaj zakon uvesti naplatu korišćenja plovnog puta i urediti oblast, koja se odnosi na održavanje obale i kućica koje se nalaze na Dunavu. Postavljeno je i pitanje vezano za minimalnu potrebnu površinu parcele za izgradnju luke i međusobnu udaljenost, kao i pitanje u vezi visine prekršaja za nepoštovanje odredaba ovog zakona. Takođe, zatraženo je i pojašnjenje u vezi izmena koje se tretiraju čl. 42. i 53. ovog predloga zakona.

Predstavnik Ministarstva je odgovarajući na postavljena pitanja pojasnio da je Direkcija za vodne puteve do sada obavljala sve poslove. Druge firme poput „Hidroinženjeringa“ i „Ivana Milutinovića-Pim“ su obavljale poslove izgradnje operativne obale, uređenja vodotokova koji se ne koriste za plovidbu, ali se nisu bavile poslovima koje je radila Direkcija za vodne puteve. Međutim, pored domaćih postoji i nekoliko specijalizovanih italijanskih firmi, koje pokazuju interesovanje da dođu, registruju se i rade u Srbiji, čime bi se privukao novi kapital i uposlili naši ljudi iz te oblasti. Kad je u pitanju čarterovanje jahti osnovni cilj koji se želi postići zakonom je da njihovi vlasnici počnu da posluju kao i svi drugi u skladu sa zakonima Republike Srbije, odnosno da ih registruju u Srbiji, a to će uticati na povećanje budžetskih prihoda.

Što se tiče naplaćivanja plovnog puta kroz Srbiju, ukazano je da je ta oblast definisana Konvencijom, koja je potpisana još 1951. godine i po kojoj je korišćenje Dunava slobodno tj. besplatno. Dakle, ne postoji pravni osnov da se uvede bilo kakva vrsta naknade za korišćenje ovog plovnog puta uključujući i prevodnicu Đerdap 1. i 2, dakle sve mora da bude potpuno bespatno. Prema Dunavskoj komisiji plovnost Dunava je jedan od najuređenijih u čitavoj Evropi, ali i pored toga postoji problem na ukupno 24 sektora od Beograda do Bezdana. Preko predpristupnih fondova obezbeđena su sredstva za 6 kritičnih sektora od Beograda do Bačke Palanke, a radovi će početi krajem godine. Preostali kritični sektori, koji se nalaze od Bačke Palanke do Bezdana ostaće nerešeni. Finansijska sredstva su obezbeđena, ali postoji problem u tumačenju pojma državne granice između Srbije i Hrvatske, pa se ti kritični sektori neće uređivati dok se ne reši ovo pitanje. Posebno je istaknuto da pomenuti kritični sektori, i u ovom stanju, značajnije ne utiču na plovidbu. Što se tiče pitanja kućica na Dunavu ukazano je da je njihovo postavljanje po ovom zakonu u nadležnosti jedinica lokalne samouprave, koje donose odluke o postavljanju plutajućih objekata na obalama i izdaju dozvole za njihovo postavljanje. U praksi postoji veliki problem zbog Zakona o finansiranju lokalne samouprave, jer samouprave nisu imale pravnu mogućnost da naplate izdavanje odobrenja za korišćenje obale plutajućim objektima. Trenutno se traže rešenja upravo kroz pomenuti zakon i Zakon o vodama. Inače Predlog zakona predviđa iznose za prekršaje, odnosno njihove raspone u skladu sa Zakonom o prekršajima.

Na pitanje o površine zemljišta koje pripada lukama i njihove udaljenosti iznet je primer luke u Apatinu, koja je projektovana na 30 hektara, dok je luka Bačka Palanka smeštena na 11 hektara zemljišta. Međutim obe luke su kroz privatizaciju stekle pravo korišćenja na daleko većoj površini zemljišta. Ne postoji standard, koji propisuje koliko tačno hektara zemljišta mora da obuhvata luka, jer to zavisi od uslova projektovanja. Najmanja površina je oko 10 hektara i dva obavezna terminala. Međutim, to nije propis već uobičajen standard. Kada je reč o udaljenosti luka, ona nije striktno propisana, nasleđen je stari sistem gde su rečne luke nastajale u funkciji fabrika u zaleđu luka. Današnji sistem je potpuno drugačiji, ali je nemoguće neke luke ugasiti zbog njihove udaljenosti.

Odgovarajući na pitanja vezano za tumačenje člana 42. ovog predloga zakona istaknuto je da je namera predlagača bila da luke, koje su dobro u opštoj upotrebi i gde se pružaju usluge svim licima, postanu mesto gde se prvenstveno vrši pretovar prirodnih agregata a ne, kao što je do sada uglavnom bio slučaj, u pristaništima za sopstvene potrebe. Obrazlažući član 53. Predloga zakona, koji se odnosi na proglašenje lučkih područja istaknuto je da su svi postupci okončani po važećem zakonu, osim jednog koji je u toku i odnosi se na luku Smederevo. U ovom trenutku je izvesno da će i ovo područje biti u najskorije vreme proglašeno, ali u trenutku izrade Predloga zakona predlagači nisu znali kada će biti rešeno pitanje javne gradske parcele u Smederevu. Važeći zakon je omogućavao da lučko područje može obuhvatati gradske pacele na teritoriji više katastarskih opština, što je ovim izmenama isključeno.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za, jedan uzdržan, jedan član Odbora nije glasao) da predloži Narodnoj skupštini da prihvati Predlog zakona o izmenama i dopunama Zakona o plovidbi i lukama na unutrašnjim vodama u načelu.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Druga tačka dnevnog reda - **Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Koreje, koji je podnela Vlada**

Na početku izlaganja Zoran Ilić v. d. pomoćnika ministra za vazdušni saobraćaj, istakao je da je inicijator ovog sporazuma domaća avio kompanija „Air Serbia“, imajući u vidu potrebu za uspostavljanjem saobraćaja između dve zemlje. Nakon toga su organi nadležni za vazdušni saobraćaj kontaktirali drugu stranu ugovornicu i otpočeli pregovore. Norme koje se nalaze unutar ovakvih sporazuma uređuje Međunarodna organizacija civilnog vazduhoplovstva koja je još 1944. godine osnovana na zasedanju Konferencije UN održane u Čikagu. Norme se grupišu u tri kategorije, tradicionalne, tranzicione i liberalne. Ove kategorije se odnose na stepen vazdušnih sloboda, kojima se određenim avio kompanijama odobravaju vrste letova koji će moći da se izvršavaju između zemalja potpisnica sporazuma. Takvih sloboda ima ukupno pet. Peta je najliberalnija tzv. „open sky“ ili potpuno otvoreno tržište, po kojoj avio kompanije zemalja potpisnica mogu da obavljaju komercijalne letove. U slučaju ovog sporazuma sa Korejom ustanovljene su četiri slobode, koje podrazumevaju mogućnost preletanja teritorije Koreje, sletanje na teritoriju Koreje našim vazduhoplovima iz tehničkih razloga radi dopune gorivo i sl, bez prava iskrcavanja putnika, zatim prevoz naših putnika do Koreje i na kraju ukrcavanje putnike iz Koreje prema Srbiji. Ovim sporazumom su predviđena i mesta međusletanja i mesta ili tačke nakon odredišta u drugoj zemlji, kako prema Koreji, tako i prema nama. Unutar samog Sporazuma pored standardnih, kako se to u vazduhoplovstvu zove, bezbednosti i obezbeđivanja nalaze se odredbe kojima se regulišu principi, tarife za avio prevozioce, carinjenje, oporezivanje itd. Poslednji deo svakog sporazuma o vazdušnom saobraćaju je aneks kojim se definišu konkretna odredišta i polazne tačke od jedne do druge države potpisnice sporazuma. Veliki je uspeh za našu zemlju što je došlo do pregovora sa Korejom, s obzirom da spada u red konzervativnih zemalja sa kojima nije lako sklopiti ovakvu vrstu sporazuma. Na početku pregovora druga strana je bila samo za jedan let nedeljno, što u principu nije tako lako održivo zbog posade koja bi u tom slučaju morala da ostaje u drugoj zemlji nedelju dana dok se ne obavi drugi let. Na kraju pregovora dogovorene su tri frekfencije, uz mogućnost da se naknadnim zahtevom i dogovorom broj frekfencija na nedeljnom nivou može povećati.

U diskusiji, koja je usledila narodni poslanik Jasmina Karanac je od predstavnika Ministarstva zatražila odgovor na pitanje kolika je zainteresovanost putnika za ove letove i da li su isplativi?

# Predstavnik Ministarstva je u odgovoru istakao da se ovim sporazumom ne uspostavlja direktan let, već se ovakvim sporazumima omogućava našim putnicima mnogo jednostavniji postupak prilikom kupovine karata ka odredištu tih zemalja. Konkretno ovim sporazumom biće omogućeno da „Air Serbia“ sa nekom partnerskom avio kompanijom, u ovom slučaju najverovatnije sa ,,Etihad Airways“ kao strateškim partnerom, preko Abu Dabija ide do Koreje. Uspopstavljanje direktnog leta do Koreje u ovom trenutku ne bi bilo komercijalno opravdano.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (11 za, jedan član Odbora nije glasao) da predloži Narodnoj skupštini da prihvati Predlog zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Koreje.

Za izvestioca Odbora na sednici Narodne skupštine određena je Stefana Miladinović, zamenik presednika Odbora.

Treća tačka dnevnog reda – **R a z n o**

Povodom ove tačke dnevnog reda predsednik Odbora je informisala prisutne da je Kancelarija za Kosovo i Metohiju dostavila traženu Informaciju u vezi pregovora između Beograda i Prištine o telekomunikacijama, o statusu i pozivnom broju, o imovini kompanije Telekoma i Pošte i dr. (broj 02-2472/16 od 13.10.2016. godine), a koja će biti predmet rasprave na jednoj od narednih sednica Odbora.

\*

\* \*

Na sednici Odbora vođen je tonski zapis.

Sednica je zaključena u 15.00 časova.

SEKRETAR ODBORA PREDSEDNIK ODBORA

Biljana Ilić Katarina Rakić